Tangtage

Tangtagene på Læsø er unikke. I 1800-tallet fandtes der over 300 huse med tangtag, men i dag er der kun ca. tyve tilbage. I 2008 blev der igangsat et projekt, der over en årrække skal sikre udskiftning af de sidste tage for at bevare bygningskulturen i mange år frem. Egentlig er det ålegræs og ikke tang, man bruger til taget. Ålegræsset gror på havbunden langs alle vores kyster med undtagelse af den jyske vestkyst. Ålegræsset kan ikke brænde på grund af det store saltindhold i planten. Med tiden kan tangen nedbrydes ligesom andre organiske materialer, og tangtaget skal naturligvis fornyes. Erfaringerne viser, at tangtage kan holde mellem 150-250 år. Denne film viser tængning af et tangtag med de originale teknikker.